Document ID: /fineweb-2-swissfilter-quality_10-filterrobots/filtered/01307.jsonl.gz/565

Cili është kuptimi që mbart ky titull?
Cili është senci konvencial dhe tradicional?
E verteta është se ekziston një lidhje e fortë midis letërsise dhe psikoanalizës. Ky konkludim mbështetet tek disa arësye:
⦁ Pikë së pari kjo lidhje gjendet tek marrëdhënia shumë vjecare, madje shumë shekullore që shoqëron këtë raport. Duhet të sqarojmë se lidhjet midis letërsisë dhe psikoanalizës nisin në fillim të shekullit të 20th me shkëputjen e psikologjisë nga filozofia, kjo si rezultat i lindjes së Frojdizmit (psikoanalizës). Por duke patur parasysh lidhjet e vjetra të letërsise me ish binjakët filozofi -psikologji, bindemi se historia e lidhjes mes tyre është rezultat i nje tradite të provuar në kohë. Kujtojmë këtu Simpoziumin e Platonit, ku autori përpunon teorinë idealiste të dashurisë.Si një vepër e krijuar mes filozofisë dhe letërsise, ky simpozium prezanton diskutimin idealist të dëshirave dhe merr formën mespërmes fjalëve, që arrijne kulmin në këngët e Sokratit, ku ai i këndon dashurisë dhe filozofisë në të njëjtën kohë.
⦁
⦁ Nuk mund të mos afrosh letërsinë me psikoanalizën, po të kihet parasyh se vetë Frojdi ka një studim jo të vogël rreth procesit krijues të artistit dhe shkrimtarit. Dr. Frojd si asnjë tjetër deri më sot është përpjekur të argumentojë: Pse shkruajmë? Çfarë na shtyn të shkruajmë? Ku arrijmë apo shkojmë duke shkruar? Dr. Frojd nuk konkludon por propozon dy lloje hipotezash për shprehjen e natyres poetike si proces në vetvete. Këto hipoteza ai i karakterizon “Si teknikat e mposhtjes së ndjenjës së kundërshtisë, e cila ka mbyllur me barriera ato arësye mes një egoje të vetme dhe të tjerave”. Sipas teorisë frojdiane, shkrimtari vuan karakterin egoist të fantazisë, duke e ndryshuar apo degustuar atë. Në ketë mënyre ai krijon nje pastërti të formës, që është një kënaqeësi estetike, të cilën na e ofron me praninë e fantazisë së tij. Kështu, gjithmonë sipas Frojdit na krijohet mundësia e një qetësimi dhe kënaqësie, që zanafillen e errët e ka fizike.
⦁
⦁ Një moment tjetër ku shfaqet lidhja midis letërsisë dhe psikoanalizës, është mbështetja e teorive me të sukseshme frojdike mbi analiza mitesh apo veprash letrare. Duhet thene se teoritë me dominante të psikoanalizës e kanë bazën apo burimin tek kryeveprat e letërsise. Kështu kemi teorinë psikonalitike të kompleksit të Edipit, mbështetur në mitin e Edipit që në një akt të pavetedijshëm vrau të atin dhe u martua me të emen, mit që na vjen gjithashtu përmes tragjedisë së famshme të Sofokliut. Kemi teorinë psikoanalitike të Narcisit mbështetur në mitin me të njëjtin subjekt, kemi studimin frojdian mbi Hamletin, sipas të cilit e gjithë drama hamletiane nuk është gjë tjetër vetëm një përpjekje me vetveten e Shekspirit të cilit sapo I kishte vdekur i jati.
Po të studiosh historinë e lindjes së psikonalizës mund të themi se prej fillimit të hershëm letërsia ka qenë për psikoanalizën jo vetëm një fushë vazhdimi, por edhe një pikë fillimi për zbulimin e më të rëndësishmeve analiza psikoanalitike!
⦁
⦁ Një këndvështrim të lidhjes midis letërsise dhe psikoanalizës e sjell profesoresha e Universitetit të Jelës, Shoshana Felman. Në argumentet e saj ajo parapëlqen të bëjë një paralelizem midis punës së psikonalistit dhe asaj të kritikut letrar. Ajo i gjen këto profesione si shumë pranë njeri -tjetrit, të tillë që sikur përballë psikoanalistit ndodhet pacienti, edhe perballë kritikut letrar ndodhet teksti letrar sikur është përcaktuar apo ofruar nga autori. Profesoresha Felman shkon deri në ekstrem tek konkludon se një kritik letrar e zgjedh këtë profesion ose duke qenë mosdashës ose i pazoti të bëjë psikoanalistin. Sipas saj “Në të njëjtën kohë kur psikoanaliza flet për pavetëdijen në letërsi, letërsia si kompensim mbetet pavetëdija e psikoanalizës”.
Përpos argumentave që shtruam më sipër, padyshim duhet thënë se letërsia dhe psikoanaliza nuk janë e njëjta gjë, ndonëse mes tyre ka një lidhje sa të brendshme aq edhe të jashtme. Ato janë njëkohësisht sa të ndryshme nga njera -tjetra aq edhe të “përqafuara”me njera- tjetren. Ajo çka i intereson më tepër letersisë nuk është sa dhe si qëndron lidhja mes saj dhe psikoanalizës, por si psikoanaliza e ndihmon letersinë në kuptimin dhe interpretimin e tekstit dhe karakterit letrar si dhe procesve që ndodhin brenda ngjarjes letrare.
Eshte pranuar tashmë se së pari psikonanaliza i vjen në ndihme letërsisë në të kuptuarit të asaj që ajo e quan “lexim frojdik i një vepre letrare”. Ka shumë argumenta pro dhe kundër kësaj teorie, nëse është e rreme apo është e vërtete, mbetet korrekte apo jo korrekte. Ndoshta mund të pranohen të dyja bashkë sikur thuhet: “Leximi frojdik është i vërtetë, por jo me i vërtetë se pozicioni opozitar, i cili është në kontraditë me të”.
Dr. Frojd ka jo pak teori që kanë qenë pikë së pari zanafilla e të ashtuquajturit “lexim frojdik”. Leximi frojdik ka qene provuar edhe nga Jasques Lacan (1901-1981), që mbahet edhe lideri i psikonalizes francese si dhe një ndër korifejte e psikoanalizës që krijoi gjithashtu shkollën laciane të psikoanalizës. Më i shquar se kudo Lacan ka qënë tek punimet “Katër konceptet themelore të psikoanalizës” dhe ‘Studimi për Hamletin”. Për shkollen lacaniane pavetëdija është “Jo vetëm cfarë mund të jetë e lexueshme, por gjithashtu parësore në atë cka lexon”. Për Lakanin letërsia nuk paraqiste asnjë interes tjetër për aq kohë sa ajo nuk ilustronte një metodë apo koncept psikoanalitik. Duket se Frojdizmi dhe Lacanizmi kanë një të përbashkët përsa i perket afrimit dhe interpretimit të teksit letrar nëpermjet psikoanlizes së krijuar nga dr. Frojd. Sot “leximi frojdik” është i mirënjohur dhe shumë i zbatuar nga studiues të shumtë , vecanërisht autorë amerikanë dhe franceze.
Por le ti hyjmë argumentin më thjeshte. Çdo të thotë lexim frojdik i nje vepre letrare? Cfare është leximi frojdik dhe cfare nuk është ? Cfarë është teksti ftues dhe cfare në një tekst mund ti qëndrojë një interpretimi psikoanalitik ? Në çfarë rruge letërsia e autorizon psikoanalizën të bashkëpunojë në diskutimin rreth letërsisë dhe në cfarë rruge bën letërsia skualifikimin e këtij diskutimi?
Pyetjet mund te konceptohen edhe ndryshe. Përshembull, cfarë teoria psikonalitike ka për të thënë rreth teksit letrar, por në të njëjtën kohë edhe cfarë letërsia ofron për psikoanalizën? Në cfare pike një fillim leximi nis të bëhet “frojdik i mjaftueshëm”?
Një karakterizim i përgjithshëm na thotë se “Leximi frojdik është insistimi i leximit në anën seksuale dhe të pavetëdijshme të tekstit, kur këta të fundit luajnë një rol vendimtar në të”. E gjithë analiza psikoanalitike mbështetet në natyrën e brendshme erotike të metaforës dhe simbolit. Sipas kritikës psikoanalitike teksti letrar është i përcaktuar me tri mënyra të ndryshme:
⦁
⦁ Përmes retorikës
Kjo do të thotë se vlen per tu vecuar në një tekst pjelloria e metaforës erotike dhe simboleve jo direkte, “emri i vecantë” i natyrës së tyre seksuale.
⦁
⦁ Menyra e dytë është “kenaqësia tematike”. Kjo ka të bëjë me ngjarjen anormale të tekstit, elementit fantastik ose manifestimeve të cuditshme.
⦁
⦁ Përcaktimi i tretë është përmes strukturës narrative, e cila synon ti përngjaje një enigme. Në lidhje me narracionin në kritikën psikoanalitike pyetja nuk është “cfarë do të tregojë historia?”, “Por si tregon historia?”
Le të ndalemi tek seicila pikë më sipër.
Çështjes së retorikës Dr. Frojdi i përgjigjet me shpjegimin dhe interpretimin e asaj që përbën apo na sjell “emrin e vecantë” në tekst, kuptimin letrar të këtij emri dhe metaforën apo simbolikën qe mbart ky “emër i vecantë” Për ta kuptuar më mirë retorikën e “emrit të vecantë” sipas leximit frojdik unë jam ndalur në novelezën “Qershia” të Migjenit. Në veçanti krijmtaria e Migjenit do të përbënte një shëmbull shumë të kënaqshem për leximin frojdik. Në novelezen “Qershia”prologu apo nisja ecën shumë shpejt dhe në përgjithesi kritika psikoanalitike e paraqet këtë hap si një proces të veshtirë për t’u kapërcyer. Kështu tek që në fjalinë e parë lexojmë: “Qershitë janë pjekur, janë bërë të kuqe si gjaku dhe në malësoren e re është pjekur fruti i dashurisë”. Fjala e parë e fjalisë së parë do të përbënte “emrin e vecantë” të leximit frojdik. Ky symbol I fshehur nënkupton epshin e ngjallur tek malësorja në vitin e parë të martesës. Tek Migjeni natyra e fshehur e simbolit ( çka është dominant në një lexim frojdik) i humbet vlerat e plota, pasi vetë autori gjatë rrëfimit bën zbërthimin e tij.
Raste tipike të retorikës që mbartin “emrin e vecantë” pas të cilit fshihet një simbol apo metaforë që kërkon zbërthim apo analize frojdike kemi me shumicë në letërsi, përralla apo mite. Ajo që e bën më interesante interpretimin frojdik në mite apo në përralla është se në to në kundershtim psh me Migjenin pothuaj kurrë nuk gjejme përgjatë rrëfimit zbulimin e simbolit apo metaforës së fshehur pas “emrit të veçantë”.
Duhet shënuar se gjithcka që përmbledh analiza përmes retorikës sipas leximit frojdik është zbërthimi I simbolit dhe metaforës së fshehur të cilat në vetvete janë shfaqe të pavetëdijes së protagonistit në tekst apo të pavetëdijes së vetë autorit. Këtu na vjen ndër mend edhe shprehja e Ernesto Sabatos sipas të cilit ëndrrat, mitologjia dhe arti nuk janë gjë tjetër vecse shfaqje të pavetëdijes.
2. Në lidhje me tematikën leximi frojdik ka për qëllim zbulimin e elementit fantastik përmes një diagnoze. Psh kafka e babait në dorë të Hamletit si dhe gjithë dilemat e tij në monologjet e tragjedisë nuk janë tjetër vetëm se shprehje e hapur e kompleksit të Edipit, që ka për qëllim zëvendësimin e vendit të babait tek nëna.
3. Ndërsa çështjes së narracionit, leximi frojdik i përgjigjet me nevojën e shoshitjes së botës apo nëpërmjet shoshitjes së misterit. Ketu leximi frojdik dallon rastet e narracionit ku bën pjesë vetëm një narrator si dhe rastet e narracionit me më shumë se një narrator, kur ky i fundit ndërtohet nëpërmjet narracionit zinxhir i cili fillon dhe përfundon me prejardhjen e vetë historisë. Pikërisht në ndërtimin e narracionit zinxhir komplikohet prejardhja e historisë.Te tregosh orrigjinën e historisë sipas kritikës historike është si të tregosh historinë e asaj orrigjine të zhdukur. Gjithashtu në një narracion të tillë vihen re hapësira të brendshme dhe të jashtme të historisë. Alkesander Jones na meson se vetëm së jashtëmi zmadhohet brendësia e historisë, duke sjellë brenda saj rrëfyesin, narratorin dhe lexuesin.
Duke vazhduar analizën për cka thamë duhet gjithashtu të theksojmë se ajo që duhet patur parasysh në një lexim frojdik janë edhe dy momente të tjera.
⦁
⦁ Gjatë një analize frojdike apo psikoanalitike të vepres letrare e kemi të pamundur të bëjmë sqarime të plota, duke u ndalur vecas në retorikë, në narracion apo në tematikë.
⦁
⦁ Gjithashtu gjatë një leximi frojdik seksualiteti do të përbëje thelbin e interpretimit kritik. Sipas këtij parimi edhe një tekst sado i vogël letrar ka “provokimet” e veta dhe fsheh prapa tij shumë pasione, kontraversione energjike si dhe shumë interpretime.
Mbështetur në cka më sipër , në mënyre që ta prezantojë sa më natyrshëm si realizohet një interpretim frojdik apo një lexim frojdik unë po sjell në analize disa përralla popullore shqiptare, e bindur se vlera e një punimi varet pikë së pari nga vlerat e materialit që ai ka marrë në analizë. Kështu në volumin e parë me titull “Përralla popullore shqiptare” botim I vitit 1963 , më tërheqin vëmendjen tri përralla me titull “ Vajza e mbreit dhe koka e të vdekurit”, ‘Gjarpri dhe e bija e mbretit “ si dhe “ E bija e mbretit dhe i biri i Diellit”. Të trija këto përralla, por vecanërisht e fundit ka një ngjashmëri të madhe me mitin e famshëm të mitologjisë Greke “Psika dhe Erosi”, mit ky i njohur gjithashtu në versionet e dhëna sipas “Metamorfozës” së poetit latin Ovid si dhe “ Gomari i artë” I Apoleut te Madaurës (shekulli 2 para erës sonë).
Në të tria perrallat duket sikur kemi një tematikë të njëjtë me elemente fantastike që do të gjejnë shpjegimin frojdik: vajza e vogël e mbretit duhet të martohet me një ‘emër të vecantë’ prapa të cilit fshihet një simbol që kërkon interpretimin nëpërmjet një leximi frojdik. Në përrallën e parë vajza e vogel e mbretit duhet të martohet me një imazh që vjen si koka e një të vdekuri, në të dytën me një imazh që shfaqet si koke gjarpri dhe në të tretën me një paimazh. Për rrëfimtarin apo rrëfimtaren e të trija përrallave, këto “emra të vecantë” përcjellin një lemeri gjë që nuk vihet re tek vajzat e mbretit. Detyra e kritikes letrare psikoanalitke është që nëpërmjet leximit frojdik të zbërthejë simbolin që fshihet pas këtyre ‘emrave të vecantë’ si dhe shkakun e lemerisë që ngjallin ato tek rrëfimtari apo edhe mungesën e lemerisë tek vajzat e vogla të mbretit. Detyra e leximit frojdik është pra të gjejë “diagnozën” e kësaj lemerie. Sipas psikoanalizës frojdike femra shfaq një formë fobie apo lemerie ndaj c’virgjerimit I cili gjithmonë sipas Dr. Frojd “provokon një reagim arkaik të armiqësisë kunder burrit, armiqësi që shpesh merr forma patologjike”. Kjo na con në analizen frojdike që rrëfimtari apo me saktë narratori në të trija përrallat i bie të jetë një femër që ka kaluar këtë moment psikologjik në forme traumatike dhe e sheh burrin /partner si lemeri, ndaj e përfytyron atë në perrallen e parë si koke të vdekuri, në të dytën si kokë gjarpri dhe ne të treten si vete hije apo makth. Në kundërshtim me rrefimtaren të trija vajzat e vogla të mbretit nuk shfaqin lemeri ndaj partnereve të tyre apo aktit seksual me to dhe kjo sipas leximin frojdik do të thotë se tek ato po ndodh procesi i kundërt i lemerisë, pikërisht në vend te revoltes tek ato po vihet re ndjenja e robërimit i cili gjithmonë sipas psikoanalizës frojdike është një reaksion tjetër që mund të shfaqet tek një grup femrash pas aktit të parë të c’virgjërimit . Vetë zhvillimi i ngjarjes në të trija përrallat na bind për këtë, pasi në përfundim koka e gjarprit, ajo e të vdekurit apo dhe paimazhi janë kthyer në njerëz të vërtetë.
Në të trija përrallat gjejmë edhe një tjetër moment interesant që nuk do të mund të kalonte pa vëmëndje në leximin frojdik. Në çastin kur vajzat e mbretit kanë shpallur funksionimin e raportit të tyre në çift , artificialisht është krijuar një ndarje jo e vogël në kohë mes ciftit. Sipas frojdizmit është e domosdoshme një ndarje mes ciftit. Edhe kur ajo nuk është e motivuar, ajo duhet me patjetër të provokohet pasi teoria e provuar e psikoanalizës na meson “Forca e një instikti rritet me mosfunksionimin e tij “.
Ajo që kap gjithashtu vëmendjen e leximit frojdik në këto përralla është përgjigja e pyetjes: “Përse të treja protagonistet, vajza të mbretit, njëlloj sikur Psika me Erosin në mitin e lashtë Grek, krijojnë një marrëdhënie intime të fshehur?” Duket sikur përrallat duan të na japin një leksion jete në lidhje me këtë leksion që vetë Dr. Frojdi do e shprehte në këtë citim në leksionin e tij “Mbi psikologjinë e jetës dashurore”: “Dashuria i humbet vlerat kur për të e kanë marre vesht të tjerët. Nganjëherë ky motiv bëhet i mbifuqishëm dhe mund të pengojë fare zhvillimin e aftësisë dashurore në bashkeshortësi”.
Sikur shihet nga më siper kritika psikonalitike apo leximi frojdik të ofron shumë interpretime dyert e të cilave mbeten gjithmonë të hapura. Marrja e seksualitetit si primar në këto analiza nuk ti mbyll shtigjet, por përkundrazi të con deri aty ku vetë ti se ke imagjinuar. “Të kuptosh anën seksuale në një vepër letrare, sipas Dr. Frojd, këtu çështja ka të beje më pak me seksualitetin dhe më shumë në kompleksin midis seksualitetit dhe kuptimit. Ky nocion nuk është thjesht i varur prej kuptimit letrar, por një problem i literaritetit si të tillë”.
Kritika letrare e ortodoksisë frojdiane ka lindur me vetë shembujt e Dr. Frojd, sikur ai shënon: “Ishte pikërisht letërsia që e shpuri atë tek psikoanaliza”. Baza e kritikës letrare frojdiane është qëndrimi ndaj kategorive individuale të karaktereve në letërsi si dhe duke vënë theksin në seicilen kategori. Vetë procesi i shkrimit letrar është një proces i kalimit nga pavetëdija në vetëdije, një proces sublimimi, kështu që interpretimi i këtij procesi është vetë interpretimi i teksit si te tille, me te gjitha ngjarjet, narracionin, karakteret, “emrat e vecantë” , retorikën ku të gjitha se bashku nuk janë gjë tjetër vetëm se pavetëdija e hedhur në letër dhe si e tillë më mirë se psikoanaliza dhe leximi frojdik asgjë nuk mund t’i shpjegojë ato deri në detaj. Kjo na con në konkluzionin që psikoanaliza ka shumë për të na mësuar rreth letërsisë, ndërkohë që letërsia mbetet një burim i pashtershëm për psikoanalizën.
Gusht 1996